ยอดคุมประพฤติคดีเมาขับ วันแรก 214 คดี เพิ่มจากปีที่แล้วถึงร้อยละ 98
นายวีระกิตติ์ หาญปริพรรณ์ อธิบดีกรมคุมประพฤติ เปิดเผยถึงสถิติคดีที่ศาลสั่งคุมความประพฤติวันที่ 29 ธันวาคม 2565 ซึ่งเป็นวันแรกของการรณรงค์ป้องกันและลดอุบัติเหตุในช่วงเทศกาลปีใหม่ 2566 มีคดีทั้งสิ้น 295 คดี ในจำนวนนี้ เป็นคดีขับรถขณะเมาสุรามากที่สุด  214 คดี หรือคิดเป็นร้อยละ 72.54 นอกจากนั้น เป็นคดีขับรถประมาทและคดีขับเสพ เมื่อเปรียบเทียบคดีขับรถขณะเมาสุราปีใหม่ 2565 มีจำนวน 108 คดี ขณะที่ปีใหม่ 2566 จำนวน 214 คดี  พบว่า เพิ่มขึ้น 106 คดี คิดเป็นร้อยละ 98จังหวัดที่มีสถิติคดีขับรถขณะเมาสุราสูงสุด 3 อันดับ ได้แก่นนทบุรี 55 คดี  กรุงเทพมหานคร 27 คดี และตาก 15 คดี จึงเน้นย้ำมาตรการเข้มสำหรับผู้กระทำผิดคดีขับรถขณะเมาสุรา หากพบว่ามีความเสี่ยงสูงจากการติดสุรา จะส่งบำบัดรักษาตามสถานพยาบาลในสังกัดกระทรวงสาธารณสุข และหากพบว่า มีแนวโน้มกระทำผิดซ้ำสูง จะส่งไปแก้ไขฟื้นฟูแบบเข้มข้นในรูปแบบค่ายปรับเปลี่ยนพฤติกรรม ระยะเวลา 3 วัน โดยใช้กระบวนการกลุ่มร่วมกับการทำงานบริการสังคมที่สร้างจิตสำนึกและความตระหนักถึงผลกระทบของการขับรถในขณะเมาสุรา     นอกจากนี้ สำนักงานคุมประพฤติทั่วประเทศ ยังได้จัดกิจกรรมสนับสนุนการปฏิบัติงานของเจ้าหน้าที่ในการให้บริการประชาชน ณ จุดบริการประชาชน ด่านตรวจค้น และด่านชุมชน  จำนวน 50 จุด โดยมีอาสาสมัครคุมประพฤติ ผู้ถูกคุมความประพฤติและภาคีเครือข่าย จำนวนกว่า 800 คนเข้าร่วมกิจกรรม พร้อมทั้งจัดกิจกรรมรณรงค์ประชาสัมพันธ์ชีวิตวิถีใหม่ ขับขี่อย่างปลอดภัย ไร้อุบัติเหตุ “เมาขับ จับติด EM” และ “ขับไม่ดื่ม ดื่มไม่ขับ” เพื่อให้ประชาชนเดินทางกลับภูมิลำเนาหรือท่องเที่ยวอย่างปลอดภัย